  Майя Бывальцева Ижкарысь зоопаркын мумы зарезь котик кыкто вордӥз. Кызьы вераз иворъёсъя «Удмуртия» агентстволы ужъюртлэн пресс-секретарез Гульнара Мухаметшина, таӵе учыръёс туж шер луыло. Инкуазьын кыктоос ӵем уг пумиськыло, угось одӥгзэ но утялтыны секыт, кыкез сярысь веранэз ик ӧвӧл. Покчиосты сьӧсь пӧйшуръёслэсь утьыны секытгес луэ. Соин ик кыктоос вордӥсько ке но, ӵемысьгес быро, соин ик та туж шер пумиськылӥсь учыр Гульнара МухаметшинаКармен но Ельфик зарезь котикъёс ог кык толэзь азьвыл анай-атай луизы. Зоотехникъёс пӧйшуръёслэн пи поттоназы уг пырисько, но таяз учырын анай паймытӥз. «Ӵемысьгес соос уйин пияло, нош татын нуназе пияз. Соос нуныослэсь вордскемзэс адӟизы. Со но паймымон», — вераз Гульнара Мухаметшина. Покчиослы нимъёс ӧз на быръе, но зоопаркын сяме пыӵам куронъёсъя соос «Е» букваен кутскыны кулэ. «Али шоразы учкыса гинэ уло, угось ӵемысь нимез быръё сямызъя. Кылем арын милям ныл вордскиз, сое Гармошка нимазы, малы ке шуоно куараез пельтыса шудоно арганлы туж укша вал», — валэктӥз зоопаркын ужась. Пичи котикъёс али йӧл гинэ юо на, но ваньмыныз ӵош одӥг вольерын уяло. Нялтас вераса, 2017-тӥ арын Удмуртиысь зоопаркын та кыкетӥосыз кыктоос. Со дырегес ик виштыё пужей кык пи поттӥз, со но шер луылэ, мугез зарезь котикъёслэн кадь ик. Зарезь котикъёслэн пиоссы Ижкарысь зоопаркын Тегъёс: Мерлык Ижкар Зоопарк Удмуртия пӧйшуръёс  